Jakso 1: Kaislavene

Radioteatterin suursarja Sinuhe egyptiläinen lähetettiin ensimmäisen kerran vuonna 1982. Kuunnelmasarja on ollut Radioteatterin laajin, lähes neljän vuoden työ. Se perustuu Mika Waltarin maailmanmenestyksen saavuttaneeseen romaaniin. Dramatisoija Marja Rankkala kertoo pyrkineensä säilyttämään Waltarin hengen. Sinuhe on kehityskertomus, mutta myös myyttisiä aineksia sisältävä seikkailutarina. Waltari on ladannut tekstiinsä koko ihmiskäsityksensä. Sinuhe on myös kertomus naisen ja miehen rakkauden mahdollisuuksista ja mahdottomuudesta, ihmisen uskonnollisten kokemusten rajattomuudesta ja tutkimus ideologioiden vaikutuksesta vallankäytössä. Suurella sarjalla oli suuret odotukset, jotka se täytti komeasti kertomalla verevän, rönsyilevän, hauskan, järkyttävän ja ennen kaikkea syvästi inhimillisen, lääkärin ja kuninkaallisen kallonporaaja Sinuhen tarinan noin kolmen ja puolen tuhannen vuoden takaa. Tapahtuma-aika on 1390 - 1335 e.Kr. Tapahtumapaikka on Egypti, Syyria; Theba, Simyra, Akhetaton, Ghaza. Dramatisointi: Marja Rankkala. Musiikki: Esa Helasvuo. Ohjaus: Antti Halonen. Tehosteet: Åke Andersson. 1/22 - - - Henkilöt: Sinuhe - Veikko Honkanen. Sinuhe lapsena - Santeri Kinnunen. Senmut, Sinuhen kasvatusisä - Matti Varjo. Kipa, Sinuhen kasvattiäiti - Terttu Soinvirta. Inteb, sotasankari - Aarre Karen. Oneh, opettaja - Olavi Ahonen. Thotmes, Sinuhen koulutoveri, lapsena - Jari Viippola. Ptahor, kuninkaallinen kallonporaaja - Yrjö Järvinen. Ensilähetys: 1982.